Priekšlikums PADOMES LĒMUMS par nostāju, kas Savienībai jāieņem Apvienoto Nāciju Organizācijas Eiropas Ekonomikas komisijas Administratīvajā komitejā attiecībā uz regulas projektu par vienotiem noteikumiem attiecībā uz mehānisko transportlīdzekļu pārstrādājamību /* COM/2013/0697 final - 2013/0336 (NLE) */





PASKAIDROJUMA RAKSTS 1. PRIEKŠLIKUMA KONTEKSTS · Priekšlikuma pamatojums un mērķi Apvienoto Nāciju Organizācijas Eiropas Ekonomikas komisija (ANO/EEK) starptautiskā līmenī izstrādā saskaņotas prasības, kuru mērķis ir likvidēt tehniskos šķēršļus, kas apgrūtina mehānisko transportlīdzekļu un šādos transportlīdzekļos izmantotu sistēmu tirdzniecību starp pārskatītā 1958. gada nolīguma līgumslēdzējām pusēm, un nodrošināt, lai šādi transportlīdzekļi un sistēmas garantētu augstu drošuma līmeni un vides aizsardzību. ANO/EEK nesen pabeigusi regulas projektu par vienotiem noteikumiem attiecībā uz mehānisko transportlīdzekļu pārstrādājamību. Šā regulas projekta mērķis ir noteikt prasību kopumu attiecībā uz nolietoto mehānisko transportlīdzekļu un to sastāvdaļu un iekārtu pārstrādājamību, otrreizēju izmantošanu un reģenerāciju, kas sekmē resursu lietderīgu izmantošanu un uzlabojumus vides aizsardzības jomā. Šā priekšlikuma mērķis ir formulēt Savienības nostāju attiecībā uz minēto ANO/EEK regulas projektu par mehānisko transportlīdzekļu pārstrādājamību un tādējādi nodrošināt, ka Savienība, ko pārstāv Komisija, balsojumā var šo projektu atbalstīt. · Vispārīgais konteksts Saistībā ar M1 un N1 kategorijas transportlīdzekļiem tehniskās prasības par mehānisko transportlīdzekļu tipa apstiprinājumu attiecībā uz to otrreizēju izmantojamību, pārstrādājamību un sastāvdaļu, aprīkojuma un resursu reģenerējamību patlaban ir paredzētas Direktīvā 2005/64/EK[1]. Saskaņā ar Direktīvu 2000/53/EK[2] ir paredzēti attiecīgi noteikumi, kas nodrošina, ka M1 un N1 kategorijas transportlīdzekļus ar tipa apstiprinājumu var laist tirgū tikai tad, ja tie var tikt otrreiz izmantoti un/vai pārstrādāti vismaz līdz 85 % no transportlīdzekļa masas un otrreiz izmantoti un/vai reģenerēti vismaz līdz 95 % no transportlīdzekļa masas. Pieņemot ANO/EEK regulu par vienotiem noteikumiem attiecībā uz mehānisko transportlīdzekļu pārstrādājamību, tiks panākts ievērojams progress tādās jomās kā tehniskā harmonizācija, tirgus saskaņošana un iespējamu tirdzniecības šķēršļu likvidēšana attiecībā uz nolietotu transportlīdzekļu sastāvdaļu, aprīkojuma un resursu pārstrādājamību, otrreizēju izmantojamību un reģenerējamību, jo ES dalībvalstis šo tekstu var pārņemt kā atsauci, izstrādājot nacionālos tiesību aktus. Tāpēc tagad ir paredzēts, ka Savienība saistīto ANO/EEK regulas projektu par vienotiem noteikumiem attiecībā uz mehānisko transportlīdzekļu pārstrādājamību, balsojumā atbalstīs, lai iegūtu kopējas starptautiskā līmenī saskaņotas prasības, kas atvieglotu starptautisko tirdzniecību. Tādējādi Eiropas uzņēmumiem tiks nodrošināta iespēja ievērot vienu tādu prasību kopumu, kas atzītas visā pasaulē, proti, valstīs, kuras ir pārskatītā ANO/EEK 1958. gada nolīguma puses. · Spēkā esošie noteikumi priekšlikuma jomā Prasības par mehānisko transportlīdzekļu tipa apstiprinājumu attiecībā uz to otrreizēju izmantojamību, pārstrādājamību un reģenerējamību ES līmenī šobrīd ir paredzētas Direktīvā 2005/64/EK. Direktīvas 2005/64/EK pamatā ir Direktīva 2000/53/EK, kurā noteiktas tehniskās prasības attiecībā uz nolietotiem transportlīdzekļiem. Abas šīs direktīvas ir juridiskais pamats nolietotiem transportlīdzekļiem izvirzīto prasību saskaņošanai ES līmenī. Patlaban ANO/EEK tiesību aktos saskaņošana starptautiskā līmenī nav paredzēta. · Atbilstība pārējiem ES politikas virzieniem un mērķiem Šis priekšlikums atbilst Direktīvas 2005/64/EK un Direktīvas 2000/53/EK mērķiem, un tādējādi tas ir saskaņā ar ES mērķiem veselības, drošības un vides jomā un ar ES mērķi nodrošināt augstu vides aizsardzības līmeni visā Savienības teritorijā. Turklāt priekšlikums atbilst arī Pamatdirektīvai 2007/46/EK[3] un mērķim gūt panākumus attiecībā uz tādu tiesību aktu starptautisku saskaņošanu, kas atteicas uz mehānisko transportlīdzekļu tipa apstiprinājumu. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI · Apspriešanās ar ieinteresētajām personām Priekšlikuma izstrādes laikā Eiropas Komisija piedalījās ANO/EEK piesārņojuma un enerģētikas darba grupā (GRPE), kurā tikās ieinteresēto personu un dalībvalstu pārstāvji, un divpusēji konsultēja ieinteresētās personas un ieinteresēto personu organizācijas. Jaunās regulas izstrādes gaitā GRPE 63., 64. un 65. sesijā tika apspriesti teksta galvenie aspekti. · Ietekmes novērtējums Noteikumi, kas paredzēti ANO/EEK regulā par vienotiem noteikumiem attiecībā uz mehānisko transportlīdzekļu pārstrādājamību, ir pilnībā balstīti uz Direktīvas 2005/64/EK un Direktīvas 2000/53/EK prasībām un noteikumiem un ir uzskatāmi par papildinājumu Pamatdirektīvai 2007/46/EK par mehānisko transportlīdzekļu tipa apstiprinājumu. 3. PRIEKŠLIKUMA JURIDISKIE ASPEKTI · Ierosināto pasākumu kopsavilkums Priekšlikums dos iespēju Savienībai, kuru pārstāv Komisija, balsojumā atbalstīt ANO/EEK regulu par vienotiem noteikumiem attiecībā uz mehānisko transportlīdzekļu pārstrādājamību. · Juridiskais pamats Ņemot vērā Padomes lēmuma priekšmetu un saturu, juridiskais pamats ir LESD 114. pants un 218. panta 9. punkts. Procedūra, kas jāizmanto, lai pieņemtu Padomes lēmumu, ir noteikta Padomes Lēmuma 97/836/EK 4. panta 2. punktā. · Subsidiaritātes princips Direktīvā 2000/53/EK noteiktas tehniskās prasības attiecībā uz nolietoto transportlīdzekļu pārstrādājamību, otrreizēju izmantojamību un reģenerējamību. Turklāt Direktīvā 2005/64/EK ir noteiktas prasības saistībā ar mehānisko transportlīdzekļu tipa apstiprinājumu attiecībā uz to otrreizēju izmantojamību, pārstrādājamību un reģenerējamību, un lēmums par konkrētiem pasākumiem, kas veicami, lai nodrošinātu atbilstību iepriekš minētajām prasībām, atstāts dalībvalstu ziņā. Šajā saistībā mehānisko transportlīdzekļu pārstrādājamībai un nolietoto transportlīdzekļu apstrādei var būt būtiska nozīme ES mērķu nostiprināšanai tādās jomās kā veselība, drošība un vides aizsardzība, tādējādi realizējot ES mērķi nodrošināt augstu vides aizsardzības līmeni visā Savienības teritorijā. Ņemot vērā iepriekš izklāstīto vispārīgo informāciju un ievērojot subsidiaritātes principu, ES ir lietderīgi balsojumā atbalstīt ANO/EEK regulu par vienotiem noteikumiem attiecībā uz mehānisko transportlīdzekļu pārstrādājamību, vienlaikus respektējot dalībvalstu tiesības pieņemt lēmumu par to, vai šī regula būtu jāpiemēro nacionālā līmenī, lai paredzētu mehānisko transportlīdzekļu obligātu tipa apstiprinājumu attiecībā uz to pārstrādājamību vai citā nolūkā. Tomēr, neierobežojot dalībvalstu iespējas pieņemt lēmumus savas kompetences ietvaros, 1958. gada nolīguma pamatnoteikumi attiecas uz visu ES un tāpat arī uz visām dalībvalstīm. Tāpēc priekšlikums atbilst subsidiaritātes principam. · Proporcionalitātes princips Priekšlikums atbilst proporcionalitātes principam, jo tas paredz tikai tādus pasākumus, kuri vajadzīgi, lai sasniegtu mērķus, kas saistīti ar iekšējā tirgus pienācīgu darbību, vienlaikus nodrošinot augstu vides aizsardzības līmeni. · Juridisko instrumentu izvēle Ierosinātais juridiskais instruments: Padomes lēmums. Padomes lēmums ir uzskatāms par piemērotu instrumentu atbilstīgi LESD 218. panta 9. punkta prasībām. 4. IETEKME UZ BUDŽETU Priekšlikums neietekmē Savienības budžetu. 2013/0336 (NLE) Priekšlikums PADOMES LĒMUMS par nostāju, kas Savienībai jāieņem Apvienoto Nāciju Organizācijas Eiropas Ekonomikas komisijas Administratīvajā komitejā attiecībā uz regulas projektu par vienotiem noteikumiem attiecībā uz mehānisko transportlīdzekļu pārstrādājamību EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 114. pantu saistībā ar 218. panta 9. punktu, ņemot vērā Komisijas priekšlikumu, tā kā: (1) Ar Padomes Lēmumu 97/836/EK[4] Savienība ir pievienojusies Apvienoto Nāciju Organizācijas Eiropas Ekonomikas komisijas (ANO/EEK) Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām (“pārskatītais 1958. gada nolīgums”). (2) ANO/EEK regulas projektā par vienotiem noteikumiem attiecībā uz mehānisko transportlīdzekļu pārstrādājamību[5] ietvertas standartizētas prasības, kuras izstrādātas, lai likvidētu tehniskos šķēršļus, kas apgrūtina tādu nolietotu transportlīdzekļu tirdzniecību starp pārskatītā 1958. gada nolīguma līgumslēdzējām pusēm, kuri paredzēti pārstrādei, otrreizējai izmantošanai un to aprīkojuma un daļu reģenerēšanai, un nodrošināt, lai šādas sistēmas garantētu augsta līmeņa veiktspēju un vides aizsardzību. (3) Ir lietderīgi noteikt nostāju, kas Savienības vārdā par minēto ANO/EEK regulas projektu jāpieņem pārskatītā 1958. gada nolīguma administratīvajā komitejā, IR PIEŅĒMUSI ŠO LĒMUMU. Vienīgais pants Nostāja, kas Savienībai, kuru pārstāv Komisija, jāieņem pārskatītā 1958. gada nolīguma administratīvajā komitejā, ir balsojumā atbalstīt ANO/EEK regulas projektu par vienotiem noteikumiem attiecībā uz mehānisko transportlīdzekļu pārstrādājamību, kas ietverti dokumentā ECE/TRANS/WP.29/2013/125. Briselē, Padomes vārdā — priekšsēdētājs [1] Eiropas Parlamenta un Padomes 2005. gada 26. oktobra Direktīva 2005/64/EK par mehānisko transportlīdzekļu tipa apstiprinājumu attiecībā uz to otrreizēju izmantojamību, pārstrādājamību un reģenerējamību, un ar ko groza Padomes Direktīvu°70/156/EEK (OV L 310, 25.11.2005., 10. lpp.) [2] Eiropas Parlamenta un Padomes 2000. gada 18. septembra Direktīva 2000/53/EK par nolietotiem transportlīdzekļiem (OV L 269, 21.10.2000., 34. lpp.). [3] Eiropas Parlamenta un Padomes 2007. gada 5. septembra Direktīva 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (Pamatdirektīva) (OV L 263, 9.10.2007., 1. lpp.). [4] OV L 346, 17.12.1997., 78. lpp. [5] ANO/EEK dokuments ECE TRANS/WP.29//2013/125.